Imtella' Mejju 1, 2021 - Aġġornata 1 Ta' Mejju, 2021 10:01am Rapport: Maria Muscat Filmat: Ray Caruana L-atleta Drew Lang temm it-30 maratona tiegħu meta ġera 42 kilometru għal 30 ġurnata b'risq Puttinu Cares. Drew rnexxielu mhux biss jiġbor flus għal dawk morda bil-kanċer iżda qanqal entużjażmu fost il-komunità tal-atleti li ġrew miegħu biex jagħtuh kuraġġ. Muġugħ u għajjien, Drew qal lil TVM li mit-trofej kollha li rebaħ fil-maratoni li ġera f'ħajtu dan kien l-aqwa trofew li ġera biex jagħti wens lil dawk li qed ibatu. Drew spjegalna kif f'dawn l-aħħar jiem, meta kien qed joqrob lejn tmiem l-isfida ta' 30 maratona fi 30 jum, kien donnu se jaqta' qalbu iżda mbagħad ġab quddiem għajnejh lil dawk morda bil-kanċer u baqa' jiġri. Huwa għamel din il-ġirja biex ġabar fondi b'risq il-fondazzjoni Puttinu Cares wara li snin ilu martu Edith irnexxielha ssalva minn kanċer. Drew ilu fuq 40 sena jiġri l-maratoni, iżda għalih din kienet l-isbaħ u l-aqwa sfida li qatt għamel f'ħajtu. Martu Edith qalet li kienet sorpriża bl-appoġġ li kiseb żewġha għal dawn il-maratoni f'Ta' Qali. "Nirringrazzja lil dawk li ġew jgħinuna, supporting us, thank you for all the people donating". Drew, li huwa magħruf għall-kuraġġ li jagħmel lin-nies biex jagħmlu taħriġ fiżiku, sab l-appoġġ ta' bosta mill-atleti li s-soltu jikkompeti magħhom fil-maratoni. Jimmy Sacco qal li "kont qed niġri fit-triq, għamilt 18-il km miegħu u għoġobni x-xogħol", mentri Joe Pace sostna li "tiġik saħħa speċjali meta tagħmilha għal xi ħadd, aħna 20 sena ilu konna nikkompetu". Drew qal li se jibqa' jiġri u jħeġġeġ lin-nies jieħdu ħsieb saħħithom u appella biex kull min hu f'saħħtu jagħmel xi ħaġa ta' ġid għal ħaddieħor għax huwa l-ferħ li wieħed jagħti f'qalb ħaddieħor li jagħtik il-ħajja.